Document ID: 32012D0029

РЕШЕНИЕ ЗА ИЗПЪЛНЕНИЕ НА КОМИСИЯТА
от 13 януари 2012 година
относно съответствието на стандарт EN 60065:2002/A12:2011 „Звукова, видео- и подобна електронна апаратура. Изисквания за безопасност“ и стандарт EN 60950-1:2006/A12:2011 „Устройства/съоръжения за информационни технологии. Безопасност. Част 1: Общи изисквания“ с изискването за обща безопасност на продуктите според Директива 2001/95/ЕО на Европейския парламент и на Съвета и публикуването на позоваванията на тези стандарти в Официален вестник на Европейския съюз
(нотифицирано под номер C(2012) 55)
(текст от значение за ЕИП)
(2012/29/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2, първа алинея от нея,
след консултация с постоянния комитет, учреден в съответствие с член 5 от Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти и правила относно услугите на информационното общество (2),
като има предвид, че:
(1)
По силата на член 3, параграф 1 от Директива 2001/95/ЕО от производителите се изисква да пускат на пазара само безопасни продукти.
(2)
Според член 3, параграф 2, втора алинея от Директива 2001/95/ЕО даден продукт се счита за безопасен по отношение на рисковете и категориите от рискове, обхванати от приложимите национални стандарти, когато той е в съответствие с доброволните национални стандарти, които транспонират европейските стандарти, чиито позовавания са били публикувани от Комисията в Официален вестник на Европейския съюз съгласно член 4, параграф 2 от посочената директива.
(3)
Съгласно член 4, параграф 1 от Директива 2001/95/ЕО европейски стандарти се установяват от европейските организации по стандартизация след възлагане на мандат от Комисията.
(4)
Съгласно член 4, параграф 2 от Директива 2001/95/ЕО Комисията следва да публикува позоваванията на тези стандарти.
(5)
На 28 септември 2009 г. Комисията възложи на европейските организации по стандартизация Мандат М/452 за изготвяне на европейски стандарт за безопасност, който да наложи изисквания за предпазване от прекалено високи нива на звуково налягане от персонални устройства за възпроизвеждане на музика и от мобилни телефони с функция за възпроизвеждане на музика.
(6)
В изпълнение на мандата, възложен от Комисията, на 24 януари 2011 г. Европейският комитет за електротехническа стандартизация (CENELEC) прие стандарт EN 60065:2002/A12:2011 „Звукова, видео- и подобна електронна апаратура. Изисквания за безопасност“ и стандарт EN 60950-1:2006/A12:2011 „Устройства/съоръжения за информационни технологии. Безопасност. Част 1: Общи изисквания“.
(7)
Стандартите EN 60065:2002/A12:2011 и EN 60950-1:2006/A12:2011 отговарят на мандат M/452 и са в съответствие с общото изискване за безопасност на Директива 2001/95/ЕО. Позоваванията на тях следва да бъдат публикувани в Официален вестник на Европейския съюз.
(8)
Мерките, предвидени в настоящото решение, са в съответствие със становището на комитета, учреден съгласно Директива 2001/95/ЕО,
ПРИЕ НАСТОЯЩОТО РЕШЕНИЕ:
Член 1
Стандарт EN 60065:2002/A12:2011 „Звукова, видео- и подобна електронна апаратура. Изисквания за безопасност“ и стандарт EN 60950-1:2006/A12:2011 „Устройства/съоръжения за информационни технологии. Безопасност. Част 1: Общи изисквания“ отговарят на общото изискване за безопасност на Директива 2001/95/ЕО за рисковете, които обхващат.
Член 2
Позоваванията на стандарти EN 60065:2002/A12:2011 и EN 60950-1:2006/A12:2011 се публикуват в серия С на Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 13 януари 2012 година.

Labels: 12
7
3